Anastasius episcopus s(eruus) s(eruorum) dei. Venerabilibus fratribus Hu(goni) Senonensi archiepiscopo, G(odefrido) Lingonensi, T(heobaldo) Parisiacensi et He(nrico) Trecensi episcopis salutem et apostolicam benedictionem. Ad notitiam uestram iam diu credimus peruenisse quod pro immanitate crudelitatis et barbarica tirannide, quam periuri et proditores burgenses de Virzeliaco in dominum suum dilectum filium nostrum P(ontium) abbatem Vizeliacensem et in ipsum monasterium exercuerunt et adhuc non desinunt exercere, a corpore Christi, quod est ecclesia, quasi membra putrida mandato sancte recordationis EVGENII papae sint gladio diuini uerbi precisi. Quod ipsi pro nichilo reputantes, acsi aduersus dominum se fallaci potentia existiment preualere, adhuc in sua nequitia contumaciter, non impune tamen, perdurant, putantes forsitan quod apostolice sedis patrocinium aliquando eidem ecclesie subtrahatur. Nos igitur eorum iniquitatem districte pensantes, in ira tamen nostra misericordiam continentes, manus nostras super eos ad presens non plus duximus aggrauare, per presentia uobis scripta mandantes, quatenus predictos burgenses tanquam periuros, proditores et excommunicatos in nundinis et mercatis parrochiarum uestrarum recipi omnino prohibeatis, immo a quibuscumque parrochianorum uestrorum poterunt inueniri, capi et rebus suis precipiatis penitus spoliari.